Source: https://infostart.hu/belfold/2010/02/26/pert_nyert_ungvary_krisztian_egy_alkotmanybiro_ellen-336305/
Timestamp: 2018-02-20 20:59:13
Document Index: 247596

Matched Legal Cases: ['bíróság ', 'Bíróság ', 'Bíróság ', 'bíróság ', 'bíróság ', 'bíróság ']

Infostart - Belföld - Pert nyert Ungváry Krisztián egy alkotmánybíró ellen
2010.02.26. 11:29
Harmadfokon, jogerősen pert nyert Ungváry Krisztián történész Kiss László alkotmánybíró ellen. A Fővárosi Ítélőtábla a 2009. december 8-án kelt ítéletet megváltoztatva Ungváry Krisztiánt csütörtökön felmentette a rágalmazás és becsületsértés vétsége miatt emelt vád alól.
Az ítélet "a másodfokú bíróság eljárást megszüntető rendelkezéseit helybenhagyta azzal, hogy a cselekmény minősítésénél a folytatólagosságra utalást mellőzi" - tájékoztatta Mohácsy Zsuzsanna, a Fővárosi Ítélőtábla elnökhelyettese pénteken az MTI-t.
Kiss László perek sorozatát indította a történész ellen, miután Ungváry Krisztián többször írt, illetve a Hír TV-nek nyilatkozott arról, hogy a jelenlegi alkotmánybíró a 80-as évek elején a pécsi egyetem párttitkárhelyetteseként besúgó, a pártállami állambiztonság "hivatalos kapcsolata" volt. Ezekben a nyilatkozatokban a történész kijelentette, hogy Kiss László alkotmánybíró, egykori egyetemi párttitkárhelyettes az állambiztonsági szervekkel tartott kapcsolatot az 1980-as évek diákmozgalma, a Dialógus csoport felszámolásának ügyében.
A Pesti Központi Kerületi Bíróság 2009. június 29-én becsületsértés miatt részesítette megrovásban Ungváry Krisztiánt. Ezután a Fővárosi Bíróság 2009. december 8-án becsületsértés és rágalmazás miatt ítélte el az alperest, mert az "besúgónak" nevezte és a pártállami állambiztonsággal hozta összefüggésbe Kiss László alkotmánybírót. Akkor a nem jogerős ítélet szerint a bíróság a történészt egy év próbára bocsátotta.
Kiss László pénteken az MTI-vel azt közölte, hogy az ügyet nem tartja lezártnak, és a strasbourgi bírósághoz fordul, mivel szerinte a magyar bíróság tévesen és rá nézve hátrányosan értelmezte a szabad véleménynyilvánítás szabadságát. Véleménye szerint Ungváry Krisztián őt érintő kijelentéseit a bíróság véleményként kezelte.